CELEX: 32017D0599
Language: mt
Date: 2017-03-22 00:00:00
Title: Deċiżjoni tal-Kummissjoni (UE) 2017/599 tat-22 ta' Marzu 2017 dwar l-inizjattiva taċ-ċittadini proposta bit-titolu “Ċittadinanza tal-UE għall-Ewropej: Magħqudin fid-Diversità Minkejja l-jus soli u l-jus sanguinis” (notifikata bid-dokument C(2017) 2001)

28.3.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 81/18
            
         DEĊIŻJONI TAL-KUMMISSJONI (UE) 2017/599
   tat-22 ta' Marzu 2017
   dwar l-inizjattiva taċ-ċittadini proposta bit-titolu “Ċittadinanza tal-UE għall-Ewropej: Magħqudin fid-Diversità Minkejja l-jus soli u l-jus sanguinis”
   
      
         (notifikata bid-dokument C(2017) 2001)
      
   
   (It-test bl-Ingliż biss huwa awtentiku)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 211/2011 tal-Parlament Ewropew u tal-Kunsill tas-16 ta' Frar 2011 dwar l-inizjattiva taċ-ċittadini (1), u b'mod partikolari l-Artikolu 4 tiegħu,
   Billi:
   
               (1)
            
            
               Is-suġġett tal-inizjattiva taċ-ċittadini proposta bit-titolu “Ċittadinanza tal-UE għall-Ewropej: Maqgħudin fid-Diversità Minkejja l-jus soli u l-jus sanguinis” jirreferi għal dan li ġej: “In-natura u l-iskop taċ-Ċittadinanza tal-Unjoni, b'mod partikolari b'rabta man-nazzjonalità. L-irtirar ta' Stat Membru mill-Unjoni u l-effetti tagħha. Id-Drittijiet taċ-Ċittadini ggarantiti mil-Liġi tal-UE”.
            
         
               (2)
            
            
               Iċ-ċittadinanza tal-Unjoni għandha tiżdied maċ-ċittadinanza nazzjonali u ma tissostitwixxihiex. Iċ-ċittadinanza ta' Stat Membru hija prerekwiżit għaċ-ċittadinanza tal-Unjoni. Iċ-ċittadinanza tal-Unjoni ta' persuna hija għalhekk kondizzjonali fuq sħubija fl-Unjoni ta' mill-inqas wieħed mill-Istati li tiegħu dik il-persuna hija ċittadina.
            
         
               (3)
            
            
               Din ir-rabta bejn in-nazzjonalità ta' Stat Membru tal-Unjoni u ċ-ċittadinanza tal-Unjoni hija stabbilita fit-Trattati. Ma hemmx bażi legali fit-Trattati li tagħti s-setgħa lill-istituzzjonijiet tal-UE biex jadottaw att legali tal-Unjoni biex jiġu implimentati t-Trattati sabiex tingħata ċ-ċittadinanza tal-Unjoni lil persuni li ma jkollhomx in-nazzjonalità ta' Stat Membru tal-Unjoni.
            
         
               (4)
            
            
               Madankollu, jista' jiġi adottat att legali tal-Unjoni sabiex jiġu implimentati t-Trattati fil-qasam tad-drittijiet ta' ċittadini ta' pajjiż terz residenti legalment fi Stat Membru, inklużi l-kundizzjonijiet li jirregolaw il-libertà ta' moviment u ta' residenza fi Stati Membri oħra tal-UE. Dan l-att legali jista' għalhekk jikkonferixxi ċerti drittijiet simili għal dawk marbuta maċ-ċittadinanza tal-Unjoni dwar ċittadini ta' Stat li rtira mill-Unjoni skont l-Artikolu 50 TUE.
            
         
               (5)
            
            
               It-Trattat dwar l-Unjoni Ewropa (TUE) jsaħħaħ iċ-ċittadinanza tal-Unjoni u jkompli jtejjeb il-funzjonament demokratiku tal-Unjoni billi jistipula, inter alia, li kull ċittadin għandu jkollu d-dritt li jipparteċipa fil-ħajja demokratika tal-Unjoni permezz ta' inizjattiva Ewropea taċ-ċittadini.
            
         
               (6)
            
            
               Għal dan il-għan, il-proċeduri u l-kundizzjonijiet meħtieġa għall-inizjattiva taċ-ċittadini jinħtieġ li jkunu ċari, sempliċi, faċli biex jintużaw u proporzjonati man-natura tal-inizjattiva taċ-ċittadini sabiex titħeġġeġ il-parteċipazzjoni taċ-ċittadini u biex l-Unjoni ssir aktar aċċessibbli.
            
         
               (7)
            
            
               Għal dawn ir-raġunijiet, l-inizjattiva taċ-ċittadini proposta, sa fejn l-għan huwa li jkun hemm proposta għal att legali tal-Unjoni biex jimplimenta t-Trattati fil-qasam tad-drittijiet ta' ċittadini ta' pajjiżi terzi li jgħixu legalment fi Stat Membru, inklużi l-kundizzjonijiet li jirregolaw il-libertà tal-moviment u ta' residenza fi Stati Membri oħra tal-UE u li b'mod partikolari jikkonferixxu ċerti drittijiet simili għal dawk marbuta maċ-ċittadinanza tal-Unjoni liċ-ċittadini ta' stat li jkun irtira mill-Unjoni skont l-Artikolu 50 TUE, ma taqax manifestament barra mill-qafas tas-setgħat tal-Kummissjoni li tippreżenta proposta għal att legali tal-Unjoni għall-għan ta' implimentazzjoni tat-Trattati skont l-Artikolu 4(2)(b) tar-Regolament.
            
         
               (8)
            
            
               L-inizjattiva taċ-ċittadini proposta bit-titolu “Ċittadinanza tal-UE għall-Ewropej: Magħqudin fid-Diversità Minkejja l-jus soli u l-jus sanguini” jinħtieġ għalhekk li tiġi reġistrata. Jinħtieġ li jinġabru dikjarazzjonijiet ta' appoġġ għal din l-inizjattiva taċ-ċittadini proposta, sa fejn l-għan huwa li jkun hemm proposta għal att legali tal-Unjoni biex jimplimenta t-Trattati fil-qasam tad-drittijiet ta' ċittadini ta' pajjiżi terzi li jgħixu legalment fi Stat Membru, inklużi l-kundizzjonijiet li jirregolaw il-libertà tal-moviment u ta' residenza fi Stati Membri oħra tal-UE u li b'mod partikolari jikkonferixxu ċerti drittijiet simili għal dawk marbuta maċ-ċittadinanza tal-Unjoni liċ-ċittadini ta' stat li jkun irtira mill-Unjoni skont l-Artikolu 50 TUE.
            
         ADOTTAT DIN ID-DEĊIŻJONI:
   Artikolu 1
   1.   L-inizjattiva taċ-ċittadini proposta bit-titolu “Ċittadinanza tal-UE għall-Ewropej: Magħqudin fid-Diversità Minkejja l-jus soli u l-jus sanguini” hija b'dan reġistrata.
   2.   Jistgħu jinġabru dikjarazzjonijiet ta' appoġġ għal din l-inizjattiva taċ-ċittadini proposta, sa fejn l-għan huwa li jkun hemm proposta għal att legali tal-Unjoni li jiżgura li, wara l-irtirar ta' Stat Membru skont l-Artikolu 50 TUE, iċ-ċittadini ta' dak il-pajjiż jkunu jistgħu jkomplu jibbenefikaw minn drittijiet simili għal dawk li kienu jgawdu minnhom meta pajjiżhom kienu għadu Stat Membru
   Artikolu 2
   Din id-Deċiżjoni għandha tidħol fis-seħħ fis-27 ta' Marzu 2017.
   Artikolu 3
   Din id-Deċiżjoni hija indirizzata l-organizzaturi (il-membri tal-kumitat taċ-ċittadini) tal-inizjattiva taċ-ċittadini proposta bit-titolu “Ċittadinanza tal-UE għall-Ewropej: Magħqudin fid-Diversità Minkejja l-jus soli u l-jus sanguinis” irrappreżentati minn [Data personali mħassra wara l-konsultazzjoni mal-organizzaturi] li jaġixxu bħala persuni ta' kuntatt.
   
      Magħmul fi Brussell, it-22 ta' Marzu 2017.
      
         
            Għall-Kummissjoni
         
         Frans TIMMERMANS
         
            Viċi President
         
      
   
   
      (1)  ĠU L 65, 11.3.2011, p. 1.